Pozdravljeni šestošolci in šestošolke!



Delo od doma je verjetno zabavno, hkrati pa tudi naporno.

Verjamem, da z analizo pesmi Jaz v zrcalu ter določanjem pesniških sredstev niste imeli težav. V kolikor rabite kakšna pojasnila, sem vam na voljo preko elektronskega naslova ([martina.ternargabor@os-velikapolana.si](mailto:martina.ternargabor@os-velikapolana.si)). Za danes vam dajem še en pesniški izziv.

* S ponovitvijo značilnosti pesniškega jezika **preverite** **svoje** preteklo **delo** (zapiski v zvezku ‒ razlaga pojmov). Naredite/dopolnite si **povzetke v zvezek**.

**PESNIŠKI JEZIK**

**Poezija in pesmi so polne posebnih učinkov, sredstev, ki nas pritegnejo k branju in zaradi katerih pesmi zvenijo na prav poseben način. Govorimo o PESNIŠKIH SREDSTVIH.**

**Z nekaterimi ste se že soočili ob analizi pesmi Jaz v zrcalu.**

**POOSEBITEV/PERSONIFIKACIJA =** poosebimo živali, predmete, reči, pojave, pojme in jim pripišemo človeške lastnosti, jih prikažemo s človeškimi lastnostmi

(npr. zrcalce, zrcalce povej)

**OKRASNI/UKRASNI PRIDEVEK =** samostalniku dodamo pridevnike, ki prispevajo k slikovitosti, barvitosti pesmi. Po navadi gre za posebne, neobičajne pridevnike. Ti samostalnik natančneje določajo ali ga olepšujejo.

(npr. modre oči, nemirno srce)

**POMANJŠEVALNICA/MANJŠALNICA =** beseda, ki izraža pomanjšanje (npr. zrcalce)

**RETORIČNO VPRAŠANJE =** vprašanje, na katerega se ne pričakuje odgovor (npr. Kako naj napišem nalogo, da bo ocena odlično?)

**PONAVLJANJE =** ponavljanje glasov, besed ali besednih zvez;

* **zaporedno ponavljanje iste besede na začetku: xxx, xxx \_\_\_\_\_\_\_\_\_\_\_\_\_\_\_**

npr. zrcalce, zrcalce povej

* V nadaljevanju boš bral **pesem Zzzbudilka**, katere avtor je **Boris A. Novak**. Si že slišal zanj?
* **Po branju zapiši svoje vtise:**


1. Kako si se počutil ob branju pesmi?
2. Kaj meniš o avtorjevem slogu pisanja v povezavi z vsebino pesmi?
3. Kakšne so tvoje asociacije ob besedi budilka?
4. Imaš mogoče idejo, kaj je želel avtor s pesmijo sporočiti bralcu?

* Ob pomoči berila Novi svet iz besed 6 in s spletnimi viri poišči **podatke o Borisu A. Novaku**: kdo je, s čim se ukvarja, njegova dela, dosežki, zanimivosti.

Uredi si zapis v zvezku kot dokaz učenja.

Želim ti uspešno delo!

učiteljica Martina



|  |
| --- |
| Budilka ni ura. Budilka je - mora! Budilka je - zzzver! Zzzver, ki že navsezzzgodaj zzzjutraj dela zzz, zzz. Zver, ki grizzze zzz zzzvonenjem. Že zzzgodaj - še prezzzgodaj! Zzzjutraj budilka takole zzzvoni: Zzzbudi se, zzzbudi se, pozzzno je že! (Grozzzno! Jazzz bi pa tako rad še malo spal...) A budilka kot zzzanalašč zzzvoni: Zzzbudi se, zzzbudi se, šola je že! Zzzmeraj zzzamujaš zzzaspane! Zzzdajci se zzzares zzzbudim in se razzzjezzzim. Budilka, ti sploh nisi budilka! Ti si ena grozzzna - zzzbudilka! |